Sanral ontken Aarto het mislukDie Suid-Afrikaanse Nasionale Padagentskap (Sanral) het Woensdag gesê die DA se bewering dat die Aarto-stelsel misluk het, is misleidend. “Sanral is ontsteld oor die Demokratiese Alliansie se standpunt,” het Vusi Mona, woordvoerder van Sanral, in ‘n verklaring gesê. Die DA het Woensdag gesê dat ‘n verslag deur die Parlement se taakspan oor die Wet op die Administratiewe Beregting van Padverkeersmisdrywe (Aarto) aangetoon het dat 89.56% van die vereiste betalings tussen die 2012/2013-finansiële jaar nie deur padgebruikers betaal is nie. Mmusi Maimane, nasionale woordvoerder van die DA, het gesê die totale bedrag oor die twee jaar wat nie betaal is nie, is R2 miljard. “Die 50%-afslag wat geld vir betalings wat binne 32 dae gedoen word, word heeltemal geïgnoreer en mense verkies eenvoudig om nie te betaal nie,” het Maimane gesê. Hy sê die uitstuur van briewe om mense te herinner om te betaal is in Julie 2012 gestaak weens ‘n tekort aan fondse. “Die totale bedrag oor die twee jaar vir die uitstuur van dié briewe was meer as R30 miljoen.” Maimane sê ‘n stelsel soortgelyk aan die een wat motoriste aan hul verkeersboetes herinner, sal gebruik word wanneer motoriste nie hul e-tolgeld betaal nie. Mona het dít egter ontken. Hy sê die invordering en wetstoepassing van boetes wanneer e-tol nie betaal word nie, word nie deur die Aarto-wet gereguleer nie, maar deur die Strafproseswet (CPA). “Die feit bly staan dat ons tolgeld gaan hef deur die CPA as ‘n wetgewende raamwerk te gebruik,” het Mona gesê. “Ons het ‘n proses in plek gestel wat ons sal help om die nie-nakoming van e-tol te bestuur. Sodra ons dié proses uitgeput het sal ‘n dagvaardiging onder die CPA uitgereik word.” Hy sê Sanral is ook van voornemens om mobiele eenhede by opritte en op tolpaaie te installeer wat deur verkeersbeamptes beman sal word en uitstaande boetes sal nagaan.